9 Mo boemong jwa go tshegetsa sekao sa mafoko a a itekanetseng, bangwe ba ne ba kgatlhwa ke ‘dipolelo tsa maaka.’ Dipolelo tseno tsa maaka e ne e le eng? Gongwe Paulo o ne a akantse ka ditlhamane tse di ikakanyeditsweng, jaaka tse di mo bukeng ya Tobit e go sa tlhomamisegeng gore e boammaaruri go le kana kang. * Gape dipolelo tsa maaka di ka tswa di ne di akaretsa magatwe a a buiwang go fetelediwa dilo e bile go fopholediwa. Mo godimo ga moo, bangwe—“tumalanong le dikeletso tsa bone”—ba ka tswa ba ile ba tsiediwa megopolo ke batho ba ba buelelang gore motho a ka latela melao ya Modimo ka tsela e a batlang ka yone kgotsa ba ba neng ba nyatsa batho ba ba eteletseng pele mo phuthegong. (3 Johane 9, 10; Jude 4) Le fa go ka tswa go ne go na le dikgoreletsi dife, go lebega bangwe ba ne ba rata maaka bogolo go boammaaruri jwa Lefoko la Modimo. Go ise go ye kae, ba ne ba tlogela go dira se ba neng ba se ithutile, mme seno sa felela ka gore ba swe semoyeng.—2 Petere 3:15, 16.